ТРЕТО ОТДЕЛЕНИЕ

РЕШЕНИЕ ПО ДОПУСТИМОСТ

Жалба № 57180/19
Цветан Ценов ДАМЯНОВ

срещу България

Европейският съд по правата на човека (Трето отделение), заседаващ на 14 декември 2023 г. като комитет в състав:

 Дариан Павли [Darian Pavli], *председател*
 Йоанис Кристакис [Ioannis Ktistakis],
 Одни Мьол Арнардотир [Oddný Mjöll Arnardóttir], *съдии,*

и Виктория Марадудина[Viktoriya Maradudina], *и.д. Заместник-секретар на отделение*,

Като взе предвид горепосочената жалба, подадена на 18 октомври 2019 г.,

След като проведе обсъждане, взе следното решение:

1. ФАКТИ И ПРОЦЕДУРА

Жалбоподателят, г-н Цветан Ценов Дамянов, е роден през 1942 г. Жалбата му в Съда е подадена на 18 октомври 2019 г. На 18 ноември 2021 г. той изпраща допълнително писмо, в което се интересува от хода на разглеждане на жалбата.

Оплакванията на жалбоподателя по член 6 § 1 от Конвенцията и член 1 от Протокол № 1, свързани с неизпълнението от страна на националните власти на окончателни съдебни решения в негова полза и произтичащата от това намеса в правото му на собственост, са комуникирани на българското правителство („правителството“) на 26 септември 2022 г. Писмо в този смисъл е изпратено на адреса на жалбоподателя. На 4 януари, 22 март и 2 юни 2023 г. са изпратени допълнителни писма, отнасящи се до различните етапи на производството пред Съда, и по-специално препращащи становището на правителството относно допустимостта и основателността на делото. В последното писмо на жалбоподателя е даден срок до 13 юли 2023 г. да представи становище в отговор, както и да представи евентуални претенции за справедливо обезщетение по член 41 от Конвенцията. Тъй като в дадения срок не е получен отговор, на 11 септември 2023 г. Регистратурата на Съда изпраща препоръчано писмо до жалбоподателя, в което отправя към него молба да заяви дали поддържа жалбата си.

На 20 септември 2023 г. правителството информира Съда, че е получило информация, че жалбоподателят е починал. Същото е отбелязано и при връщането на препоръчаното писмо от 11 септември 2023 г. в Съда като непотърсено. Датата на смъртта на жалбоподателя не е уточнена.

Никой от наследниците на жалбоподателя не е отнесъл до Съда изявление, че поддържа жалбата и желае да встъпи в правата му.

1. ПО ПРАВОТО

Предвид гореизложеното Съдът стига до заключението, че наследниците на жалбоподателя нямат намерение да поддържат жалбата по смисъла на член 37 § буква а) от Конвенцията. Съдът е изпратил многобройни писма на адреса на жалбоподателя, с които се съобщава за жалбата, първото от които през септември 2022 г., което означава, че наследниците на жалбоподателя са разполагали с достатъчно време и възможност да се отнесат до Съда. В тази връзка обаче не е постъпило нищо, като последното съобщение до Съда е писмото на самия жалбоподател от 18 ноември 2021 г.

Съответно жалбата следва да бъде заличена от списъка на делата.

По тези причини, Съдът единодушно

*Решава* да заличи жалбата от списъка на делата си.

Изготвено на английски език и съобщено писмено на 18 януари 2024 г.

 Виктория Марадудина Дариан Павли И.д. заместник-секретар Председател